ԱՄՓՈՓԱԹԵՐԹ
«ԱՌԵՎՏՐԻ ԷԼԵԿՏՐՈՆԱՅԻՆ ՀԱՐԹԱԿԸ ՇԱՀԱԳՈՐԾՈՂԻ ԿՈՂՄԻՑ ՀԱՐԿԱՅԻՆ ՄԱՐՄԻՆ ՆԵՐԿԱՅԱՑՎՈՂ ՏԵՂԵԿԱՏՎՈՒԹՅԱՆ ՇՐՋԱՆԱԿԸ, ՏԵՂԵԿԱՏՎՈՒԹՅԱՆ ՆԵՐԿԱՅԱՑՄԱՆ ԵՎ ԱՅԴ ՏԵՂԵԿԱՏՎՈՒԹՅԱՆ ՀԱՍԱՆԵԼԻՈՒԹՅԱՆ ԿԱՐԳԸ ՍԱՀՄԱՆԵԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ՎԵՐԱԲԵՐՅԱԼ

	1. ՀՀ ֆինանսների նախարարություն
	25․05․2026թ․

	
	N01/2-3/13194-2026

	Նախագծով, մասնավորապես, առաջարկվում է սահմանել, որ առևտրի էլեկտրոնային հարթակը շահագործողը առևտրի էլեկտրոնային հարթակի միջոցով կազմակերպությունների և անհատ ձեռնարկատերերի կողմից ԵՏՄ անդամ այլ պետությունում ֆիզիկական անձանց մատակարարված ապրանքների վերաբերյալ հարկային մարմին է ներկայացնելու տեղեկատվություն, մասնավորապես, ապրանք մատակարարող կազմակերպության կամ անհատ ձեռնարկատիրոջ, վաճառված ապրանքի, ինչպես նաև վերադարձված ապրանքի վերաբերյալ:
Նախագծի ընդունման հիմնավորման համաձայն՝ ներկայացված տեղեկատվությամբ հիմնավորվելու է առևտրի էլեկտրոնային հարթակի միջոցով անհատ ձեռնարկատեր կամ նոտար չհանդիսացող ֆիզիկական անձանց մատակարարման գործարքների մասով ԱԱՀ-ի 0 տոկոս դրույքաչափի կիրառությունը:
Այս առումով, հայտնում ենք, որ ԱԱՀ-ի 0 տոկոս դրույքաչափը կիրառելի է բացառապես Հայաստանի Հանրապետությունից արտահանված ապրանքների նկատմամբ, մինչդեռ առևտրի էլեկտրոնային հարթակի միջոցով ԵՏՄ անդամ այլ պետությունում ֆիզիկական անձանց մատակարարումները կարող են իրականացվել նաև առանց Հայաստանի Հանրապետությունից արտահանման (оրինակ՝ ՀՀ ռեզիդենտ կազմակերպության կամ անհատ ձեռնարկատիրոջ կողմից օտարվող ապրանքը Չինաստանից ներմուծվել է ԵՏՄ այլ պետությունում գտնվող՝ առևտրի էլեկտրոնային հարթակը շահագործողի պահեստ և այնտեղից օտարվել է)։
Հաշվի առնելով վերոգրյալը՝ առաջարկում ենք նախագծով սահմանել, որ առևտրի էլեկտրոնային հարթակը շահագործողի կողմից ներկայացվում է Հայաստանի Հանրապետությունից արտահանված ապրանքների վերաբերյալ տեղեկատվություն:
	Ընդունվել է։
Նախագծում կատարվել է համապատասխան փոփոխություն։

	Միաժամանակ, առաջարկում ենք քննարկել ՀՀ ռեզիդենտ կազմակերպության կամ անհատ ձեռնարկատիրոջ կողմից առևտրի էլեկտրոնային հարթակի միջոցով Հայաստանի Հանրապետության տարածքից դուրս (ԵՏՄ անդամ այլ պետությունների տարածքում) վաճառված ապրանքների վերաբերյալ տեղեկատվությունը առևտրի էլեկտրոնային հարթակը շահագործողի կողմից ևս ներկայացվելու նպատակահարմարության հարցը՝ հաշվի առնելով այն, որ նշյալ տեղեկատվությունը կարևոր է շրջանառության հարկի համակարգում գործող ՀՀ ռեզիդենտ տնտեսավարող սուբյեկտների իրացման շրջանառությունները հաշվարկելու տեսանկյունից:
	Ընդունվել է ի գիտություն:
Հաշվի առնելով, որ ՀՀ հարկային օրենսգրքով նախատեսվում է տեղեկատվության ներկայացում ՀՀ-ից մատակարարվող ապրանքների մասով, հարցը կքննարկվի էլեկտրոնային հարթակը շահագործողների կողմից ներկայացվող տեղեկատվության շրջանակը վերանայելու և ընդլայնելու մասով քննարկումների շրջանակներում: 

	2. ՀՀ էկոնոմիկայի նախարարություն
	28․04․2026թ․

	
	N06/10189-2026

	1․ Նախագծի հավելվածի 2-րդ կետի 4-րդ ենթակետում սահմանված է տեղեկատվության ներկայացման պարտականությունը, սակայն բացակայում է հստակ կարգավորում ներկայացված տեղեկատվության բովանդակային ճշգրտության և ամբողջականության համար պատասխանատվության բաշխվածության վերաբերյալ։ Առաջարկում ենք Նախագծի համապատասխան դրույթում ամրագրել՝ արդյոք նշված պատասխանատվությունը կրում է էլեկտրոնային հարթակի օպերատորը, թե վերապահված է համապատասխան տնտեսավարող սուբյեկտներին։
	Ընդունվել է ի գիտություն։
Կարծում ենք, որպես ընդհանուր կանոն, կատարված իրավախախտման համար, այդ թվում՝ տեղեկատվությունը սխալ ներկայացնելու դեպքում պատասխանատվությունը կիրառվում է իրավախախտում կատարած անձի կան տնտեսավարող սուբյեկտի նկատմամբ: 
Միաժամանակ, նախագծով առաջարկվող կարգավորումները վերաբերում են առևտրի էլեկտրոնային հարթակը շահագործողի կողմից հարկային մարմին ներկայացվող տեղեկատվության ներկայացման շրջանակներին և ներկայացման կարգին, որի լիազորող նորմերը սահմանվել են ՀՀ հարկային օրենսգրքում 04.03.2026թ. ՀՕ-83-Ն օրենքով կատարված փոփոխություններով: Այդ փոփոխության նպատակը ՀՀ կազմակերպությունների և անհատ ձեռնարկատերերի կողմից ՀՀ-ից արտահանված էլեկտրոնային հարթակով ԵՏՄ անդամ այլ պետության տարածքում ֆիզիկական անձանց վաճառվող ապրանքների մասով հարկային մարմին ներկայացվող տեղեկատվության պարզեցումն է, և այդ պահանջները չպահպանելու համար օրենսգրքով սահմանված հարկային իրավախախտումներում փոփոխություն չի կատարվել և պատասխանատվություն չի սահմանվել: 
Հաշվի առնելով վերոնշյալը և այն, որ հարկային իրավախախտումը և պատասխանատվությունը կարող են սահմանվել միայն օրենսգրքով, այդ մասով ներկայացված նախագծով անդրադարձ չի կատարվել:

	2․ Հաշվի առնելով այն հանգամանքը, որ էլեկտրոնային առևտրում կիրառվում են վճարման տարբեր մեխանիզմներ (նախնական վճարում և վճարում ստացման պահին)՝ «վերադարձ» հասկացությունը կարող է կիրառվել տարբեր իրավիճակներում։ Առաջարկում ենք որ Նախագծի հավելվածի 2-րդ կետի 6-րդ ենթակետում «վերադարձ» հասկացությունը սահմանել այնպես, որ այն ներառի ինչպես ապրանքի ստացումից հետո վերադարձի դեպքերը, այնպես էլ մինչև ապրանքի ստացումը կատարված պատվերի չեղարկումը՝ անկախ վճարման եղանակից։
	Ընդունվել է։
Նախագծի հավելվածի 2-րդ կետի 6-րդ ենթակետը վերախմբագրվել է:

	3․ Առաջարկում ենք Նախագծում նախատեսել համապատասխան ընթացակարգեր Նախագծի հավելվածի 2-րդ կետով սահմանված տեղեկատվության ճշգրտման, լրացման կամ փոփոխման վերաբերյալ։
Միաժամանակ, հայտնում ենք, որ Նախագիծն աշխատանքային կարգով քննարկման է ներկայացվել նաև առևտրի էլեկտրոնային հարթակների ներկայացուցիչներին։ 
	Ընդունվել է։
Նախագծում կատարվել է համապատասխան փոփոխություն:

	3. ՀՀ բարձր տեխնոլոգիական արդյունաբերության նախարարություն
	27․04․2026թ․

	
	N01/15.3/2911-2026

	«Առևտրի էլեկտրոնային հարթակը շահագործողի կողմից հարկային մարմին ներկայացվող տեղեկատվության շրջանակը, տեղեկատվության ներկայացման և այդ տեղեկատվության հասանելիության կարգը սահմանելու մասին» ՀՀ կառավարության որոշման նախագծի վերաբերյալ ՀՀ բարձր տեխնոլոգիական արդյունաբերության նախարարությունն իր իրավասությունների շրջանակներում կատարված ուսումնասիրության արդյունքում առաջարկություններ և դիտողություններ չունի:
	Ընդունվել է ի գիտություն։

	4. ՀՀ արդարադատության նախարարություն
	07.09.2026թ.

	
	N/27.1.1/47289-2026

	1. Հաշվի առնելով, որ Նախագծով նախատեսվում է առևտրի էլեկտրոնային հարթակը շահագործողի, ապրանք մատակարարող անհատ ձեռնարկատիրոջ, ինչպես նաև ԵՏՄ անդամ այլ պետությունում անհատ ձեռնարկատեր կամ նոտար չհանդիսացող ֆիզիկական անձանց մատակարարված ապրանքների վերաբերյալ գործարքային տեղեկատվության ներկայացում հարկային մարմնին, անհրաժեշտ է ապահովել, որ նշված տեղեկատվության մշակումը և փոխանցումն իրականացվեն բացառապես հարկային օրենսդրությամբ սահմանված նպատակների շրջանակում՝ «Անձնական տվյալների պաշտպանության մասին» օրենքով սահմանված որոշակի նպատակի, համաչափության և նվազագույն տվյալների մշակման սկզբունքների պահպանմամբ։
Նպատակահարմար է նաև Նախագծի կիրառման ընթացքում ապահովել, որ ապրանքի անվանումը և նկարագրությունը ներկայացվեն միայն այն ծավալով, որն անհրաժեշտ է ապրանքի նույնականացման, ԱՏԳ ԱԱ ծածկագրի, արժեքի և հարկային պարտավորությունների ստուգման համար՝ բացառելով նշված նպատակին չառնչվող կամ անհրաժեշտ ծավալը գերազանցող տեղեկությունների ներկայացումը։
Միաժամանակ, հաշվի առնելով, որ Նախագծով նախատեսվում է տեղեկատվության ներկայացում էլեկտրոնային տեղեկատվական համակարգի միջոցով, ինչպես նաև հարկային մարմնի կողմից ստացված տեղեկատվության հասանելիության ապահովում համապատասխան հարկ վճարողի անձնական էջում, անհրաժեշտ է ապահովել տվյալների փոխանցման, պահպանման և հասանելիության տրամադրման անվտանգությունը, այդ թվում՝ նույնականացման, հասանելիության սահմանափակման, լիազորությունների կառավարման և չարտոնված հասանելիությունից պաշտպանության միջոցների կիրառմամբ։
	Ընդունվել է ի գիտություն։
Նախագծով ներկայացված կարգավորումները վերաբերում են միայն էլեկտրոնային հարթակներով ՀՀ-ից արտահանվող և ԵՏՄ անդամ այլ պետության տարածքում ֆիզիկական անձանց վաճառվող ապրանքների վերաբերյալ տեղեկատվությանը, ֆիզիկական անձանց անձնական տվյալների մասով որևէ տեղեկատվություն ներկայացնելու պահանջ որոշման նախագծով սահմանված չէ:
Նախագծով նախատեսվում է այնպիսի ծավալով տեղեկատվության ներկայացման պահանջ, այդ թվում՝ ապրանքների նույնականացման մասով, որն, ըստ էության, անհրաժեշտ է ապրանքի նույնականացման, ապրանքի արժեքի և մատակարարված ապրանքների մասով առաջացող հարկային պարտավորությունների օրենսգրքով սահմանված չափով հաշվարկման ու կատարման համար՝ բացառելով այդ նպատակին չառնչվող կամ անհրաժեշտ ծավալը գերազանցող տեղեկությունների ներկայացումը։ 
Լրացուցիչ հայտնում ենք, որ ներկայացված նախագիծը ՊԵԿ կողմից իրականացվող ոլորտային հանդիպումների շրջանակներում քննարկվել է ԵՏՄ հարթակ շահագործող տնտեսավարող սուբյեկտների հետ և նախագծով նախատեսվող ներկայացման ենթակա տեղեկատվության մասով այդ ոլորտի ներկայացուցչների կողմից խնդիրներ չեն բարձրացվել:
Ինչ վերաբերում է հարթակներով ՀՀ կազմակերպությունների և անհատ ձեռնարկատերերի կողմից մատակարարված ապրանքների մասով հարթակը շահագործողների կողմից հարկային մարմին ներկայացվող տեղեկատվության հասանելիության ապահովման շրջանակներում տվյալների փոխանցման, պահպանման և հասանելիության տրամադրման անվտանգությունը, հայտնում ենք, որ  այդ մասով արդեն իսկ համապատասխան կարգավորումներ նախատեսված են ՀՀ հարկային օրենսգրքով, մասնավորապես՝ օրենսգրքի 4-րդ հոդվածի 1-ին մասի 63-րդ կետին համապատասխան հարկային գաղտնիքը՝ հարկ վճարողի, հարկ վճարողի գործունեության վերաբերյալ հարկային մարմնի կամ հարկային ծառայողի ստացած ցանկացած տեղեկություն է, բացառությամբ նույն կետով սահմանված տեղեկատվության, ինչպես նաև օրենսգրքի 35-րդ հոդվածի 1-ին մասի 9-րդ կետին համապատասխան՝ հարկային մարմինը պարտավոր է պահպանել հարկային գաղտնիքը: 
Ընդ որում, նախագծով նախատեսվում է, որ հարկային մարմինը, առևտրի էլեկտրոնային հարթակների կողմից յուրաքանչյուր կազմակերպության կամ անհատ ձեռնարկատիրոջ մասով ներկայացված տեղեկատվության հասանելիությունը ապահովելու է հարկային մարմնի հաշվետվությունների ներկայացման էլեկտրոնային կառավարման համակարգի՝ տվյալ հարկ վճարողի անձնական էջում տեղադրելու միջոցով (անձնական էջի տեղեկատվությունը հասանելի է միայն տվյալ հարկ վճարողին):

	2. Առաջարկում ենք Նախագծի շրջանակներում քննարկել նաև Նախագծով նախատեսվող պահանջների չպահպանման դեպքերում իրավական հետևանքների վերաբերյալ համապատասխան կարգավորում նախատեսելու հարցը։
	Ընդունվել է ի գիտություն:
Նախագծով առաջարկվող կարգավորումները վերաբերում են առևտրի էլեկտրոնային հարթակը շահագործողի կողմից հարկային մարմին ներկայացվող տեղեկատվության ներկայացման շրջանակներին և ներկայացման կարգին, որի լիազորող նորմերը սահմանվել են ՀՀ հարկային օրենսգրքում 04.03.2026թ. ՀՕ-83-Ն օրենքով կատարված փոփոխություններով: Այդ փոփոխության նպատակը ՀՀ կազմակերպությունների և անհատ ձեռնարկատերերի կողմից ՀՀ-ից արտահանված էլեկտրոնային հարթակով ԵՏՄ անդամ այլ պետության տարածքում ֆիզիկական անձանց վաճառվող ապրանքների մասով հարկային մարմին ներկայացվող տեղեկատվության պարզեցումն է և այդ պահանջները չպահպանելու համար օրենսգրքով սահմանված հարկային իրավախախտումներում փոփոխություն չի կատարվել և պատասխանատվություն չի սահմանվել: 
[bookmark: _GoBack]Հաշվի առնելով վերոնշյալը և այն, որ հարկային իրավախախտումը և պատասխանատվությունը կարող են սահմանվել միայն օրենսգրքով, այդ մասով ներկայացված նախագծով անդրադարձ չի կատարվել:

	3. Նախագծի հավելվածի 1-ին կետում առաջարկում ենք շտկել հետևյալ տեխնիկական բնույթի թերությունները․
1) «Սույն կարգով կանոնակարգվում են (․․․) կարգի հետ կապված հարաբերությունները» ձևակերպման մեջ կրկնվում է «կարգ» բառը,
2) «օրենսգրքի 288-րդ հոդվածով» բառերը փոխարինել «Հայաստանի Հանրապետության հարկային օրենսգրքի 288-րդ հոդվածով» բառերով՝ հստակեցնելով հղումը։ 
	Ընդունվել է
Նախագծում կատարվել է համապատասխան փոփոխություն:



